ງານພົບປະແລກປ່ຽນມິດຕະພາບລະຫວ່າງກຳລັງປ້ອງກັນຊາຍແດນຫວຽດນາມ-ຈີນຄັ້ງທີ3ສຳເລັດຜົນຢ່າງຈົບງາມ
ທ່ານພົນເອກຟຸງກວາງແທງ ແລະ ທ່ານພົນໂທຈ໋າງຢ໋ວານແຈ໋ວນ
(ພາບອິນເຕີແນັດ)
ໃນຂອບເຂດການເຄື່ອນໄຫວພົບປະແລກປ່ຽນມິດຕະພາບລະຫວ່າງກຳລັງປ້ອງກັນຊາຍແດນ ຫວຽດນາມ - ຈີນ ຄັ້ງທີ 3 ປີ 2016, ຕອນບ່າຍວັນທີ 30/03, ຢູ່ເທດສະບານເມືອງ ຟີ໋ງແຊ໋ງ ແຂວງ ກວາງຊີ (ຈີນ), ທ່ານພົນເອກ ຟຸງກວາງແທງ ລັດຖະມົນຕີວ່າການກະຊວງປ້ອງກັນປະເທດ ຫວຽດນາມ ແລະ ທ່ານພົນໂທ ຈ໋າງຢ໋ວານແຈ໋ວນ ລັດຖະມົນຕີວ່າການກະຊວງປ້ອງກັນປະເທດ ຈີນ ເປັນປະທານຮ່ວມພິທີສະຫລຸບການເຄື່ອນໄຫວພົບປະແລກປ່ຽນມິດຕະພາບລະຫວ່າງກຳລັງປ້ອງກັນຊາຍແດນຄັ້ງທີ 3. ທີ່ພິທີສະຫລຸບ, ທ່ານລັດຖະມົນຕີ ຈ໋າງຢ໋ວານແຈ໋ວນ ຕີລາຄາສູງວຽກງານຈັດຕັ້ງຂອງ 2 ຝ່າຍ ກໍ່ຄືໝາກຜົນທີ່ບັນລຸໄດ້ໃນບັນດາການເຄື່ອນໄຫວພົບປະແລກປ່ຽນຢູ່ ຫວຽດນາມ; ພ້ອມທັງເນັ້ນໜັກວ່າ: 2 ຝ່າຍໄດ້ມີຄວາມຮັບຮູ້ລວມ, ປະຕິບັດຖືກຕ້ອງຕາມການຊີ້ນຳນຳພາຂອງການນຳຂັ້ນສູງ 2 ປະເທດ; ຜ່ານນັ້ນ ປະກອບສ່ວນຢ່າງຕັ້ງໜ້າໃຫ້ແກ່ການພັດທະນາ, ການຮ່ວມມື ແລະ ການປ້ອງກັນຄວາມສະຫງົບຂອງແຕ່ລະປະເທດ.
ທີ່ການພົບປະກັບສື່ມວນຊົນພາຍຫລັງພິທີສະຫລຸບ, ທ່ານລັດຖະມົນຕີ ຟຸງກວາງແທງ ຢືນຢັນວ່າ: ເລື່ອງຈັດຕັ້ງງານພົບປະແລກປ່ຽນຄັ້ງນີ້ ແມ່ນແຜນນະໂຍບາຍທີ່ຖືກຕ້ອງ, ແທດຈິງ, ມີປະສິດທິຜົນ. ໃນໄລຍະຈະມາເຖິງ, ກອງທັບ 2 ຝ່າຍຈະສືບຕໍ່ປະຕິບັດບັນດາການເຄື່ອນໄຫວພົບປະແລກປ່ຽນລະຫວ່າກຳລັງປ້ອງກັນຊາຍແດນ, ປະຕິບັດຂໍ້ຕົກລົງປ້ອງກັນຊາຍແດນ 3 ຂັ້ນເປັນຢ່າງດີ. ກຳລັງປ້ອງກັນຊາຍແດນ 2 ຝ່າຍຈະສືບຕໍ່ຜັນຂະຫຍາຍການຮ່ວມມືຢ່າງເລິກເຊິ່ງກ້ວາງຂວາງ; ປ່ຽນໃໝ່ເນື້ອໃນເທື່ອລະກ້າວ, ມີຫົວຄິດປະດິດສ້າງໃນບັນດາການເຄື່ອນໄຫວພົບປະແລກປ່ຽນ. 2 ຝ່າຍຈະກ້າວໄປເຖິງການປະຕິບັດບັນດາການເຄື່ອນໄຫວພົບປະແລກປ່ຽນຂັ້ນສູງໃນອ່າວພາກເໜືອ; ສົມທົບກັນເພີ່ມທະວີການໂຄສະນາເຜີຍແຜ່ບັນດາເອກະສານນິຕິກຳກ່ຽວກັບຊາຍແດນຢ່າງມີປະສິດທິຜົນ…ເຕື້ອງເຖິງບັນດາບັນຫາທີ່ຍັງຄົງຄ້າງ, ລັດຖະມົນຕີວ່າການກະຊວງປ້ອງກັນປະເທດ 2 ທ່ານລ້ວນແຕ່ເນັ້ນໜັກວ່າ: 2 ຝ່າຍຄວນຮ່ວມມືຫລາຍກ່ວາອີກ ເພື່ອແກ້ໄຂບັນດາສິ່ງທີ່ຍັງຄົງຄ້າງໃນບັນຫາທະເລຕາເວັນອອກຢ່າງສົມເຫດສົມຜົນ; ປະຕິບັດຖືກຕາມຂໍ້ຕົກລົງ ເຊິ່ງການນຳຂັ້ນສູງ 2 ປະເທດໄດ້ລົງນາມ; ທຸກການຂັດແຍ້ງກັນຕ້ອງໄດ້ຮັບການແກ້ໄຂດ້ວຍສັນຕິວິທີ, ໂດຍອີງໃສ່ກົດໝາຍສາກົນ, ພ້ອມກັນມານະພະຍາຍາມປົກປັກຮັກສາສັນຕິພາບ, ສະຖຽນລະພາບ, ພ້ອມກັນເຈລະຈາດ້ວຍມາດຕະການທາງການທູດ. ລັດຖະມົນຕີ 2 ທ່ານ ກໍ່ຖືວ່າ: 2 ປະເທດມີຄວາມສາມາດບົ່ມຊ້ອນຫລາຍຢ່າງ ໃນບັນດາຂົງເຂດຄື ການຮ່ວມມືບຳລຸງສ້າງພະນັກງານ, ການຄົ້ນຄວ້າດ້ານປ້ອງກັນຊາດ, ການຮ່ວມມືໃນຂົງເຂດອຸດສາຫະກຳປ້ອງກັນຊາດ.
(ແຫຼ່ງຄັດຈາກ VOV)